정조 9년
乙巳二月初十日初更。上御重熙堂。坐直承旨入侍時。左副承旨李祖承。假注書朴蓍壽。記事官李崑秀尹行任。以次進伏訖。上命書傳敎曰。今日陵幸時。擊錚人。除刑推。今日內捧供草記。京畿監營。亦於今日內。除刑推捧供。使之明日廳坐修啓。上曰。今日所收上言。竝讀奏。祖承進讀三陟民人黃世綱等民弊事。上命書判付曰。民弊至此。從長論理狀聞事。下諭。本道監司處。以此上言。踏印下送。讀奏以宗廟守僕鄭德龍等。湖南朔饍作貢於矣等處事。上命書判付曰。待都提調造朝稟處。讀奏楊州幼學成植山訟事。命書判付曰。旣云前伯還朝後。卽爲筵稟。則可知其事之似不孟浪。往復舊伯。從長論理草記。讀奏南部樂生李興獜。其父以典樂加資事。命書判付曰。詳考論理稟處。讀奏咸興假率金宗玉。以敬順王子孫。軍役勿侵事。命書判付曰。軍役勿侵。旣有列朝受敎。宜卽詳考世派決處。此意行會。申飭。讀奏安東幼學金復運等。請金宇顒等書院賜額事。命書判付曰。書院之無得賜額。旣有先朝受敎。恐不可輕議。議于大臣稟處。而大抵贈判書金宇顒。卽穆廟朝出入經幄之人。聞亦師受於先正李滉云。而所編續綱目。向年予在春邸時。取見元本。仍令宮僚。校正謄出。進講於胄筵。適因上言思之。不可無示意之擧。遣禮官致祭于晴川書院。香祝下送先正李滉家致祭。進去禮官。仍爲致祭以來。每欲致祭而未果。上言中。亦有起感者。一體遣禮官致祭于文簡公張顯光東洛書院。讀奏麗水民人等上言。土地復導事。命書判付曰。五人致死。三人定配。八人充軍。果如其矣上言是喩。行査水使處草記。讀奏南原幼學李壽一。孝子崔遈旌閭事。命下該曹。讀奏南原幼學黃得中五代祖武愍公進不祧事。命下該曹。讀奏楊州幼學李華鎭父。年八十推恩事。命下該曹。讀奏驪州幼學鄭璿。年八十人。驪州行幸時。有加資之命。而渠父獨漏事。命下該曹。讀奏南部進士林景浩山訟事。命下該曹。讀奏中部前別提安祜。與申光絢。田畓相訟事。命下該曹。讀奏南部內弓房矢人閔德熙子。其父造弓千張加資事。命下該曹。讀奏加平幼學洪振泳。父年八十推恩事。命下該曹。讀奏谷山幼學李允衡。父年八十推恩事。命下該曹。讀奏陽川童蒙宋必大山訟事。命下該曹。讀奏濟州幼學梁擎天。三姓廟賜額事。命書判付曰。此事不可以猥濫拔之。卿就議大臣。後日入侍時稟處。讀奏廣州幼學李正重。其父年八十推恩事。命下該曹。讀奏北部幼學李柱漢。其父營將鉉相復資事。命下該曹。讀奏北部尙方弓人李大福子童蒙李鎭國。其父二十年供役。造弓千張請賞事。命下該曹。讀奏長淵幼學白履默。承重祖八十三歲推恩事。命下該曹。讀奏瑞山兪祥柱繼後事。命下該曹。讀奏羅州柳東柱繼後事。命下該曹。讀奏加平洪允運繼後事。命下該曹。讀奏忠州李元漢繼後事。命下該曹。讀奏漢學金信述等。灣府遞兒等窠。還屬耦伍廳事。命下該曹。讀奏以大嬪墓守直奴禹弘績。火巢內。謂以香炭偸葬事。命書判付曰。此上言。出付京畿監營。使之從長決處。讀奏廣州故府使具采五妻李氏繼後事。命下該曹。讀奏西部白尙兌。其父御營廳別破陣。從軍五十年加資事。命下該曹。讀奏西部良人徐敬直山訟事。命下該曹。讀奏公山崔暹觀爲親旌褒事。命書判付曰。卿旣經道伯。必知事狀。詳考稟處。讀奏中部民姜繼孫。債錢徵捧事。命書判付曰。雖以猥濫拔去。卿旣帶訟官。斯速從公決處。讀奏機張民人金昌濟等。願留前縣監李景烈事。命書判付曰。卿旣經道伯。或知本事委折乎。後日入侍稟處。讀奏水原幼學許鑄等。以始祖駕洛國王建置殿宇事。命書判付曰。狀頭招致。詳問事實。後日入侍時稟處。讀奏鳳山吳溟謙。田畓訟事。命書判付曰。雖以猥濫拔去。旣帶訟官。詳査決處。讀奏機張幼學朴東學等。故學生金錬孝行請褒事。命下該曹。讀奏中部姜有亮。奉安景慕宮御筆事。命書判付曰。給米一石後。草記。讀奏平海鄭得里。七代祖褒贈事。命書判付曰。禮曹雖有防啓。下道臣。詳査無妨。一體下諭。讀奏金海權松三。渠之父母孝行事。命書判付曰。其矣父母孝行。誠如其言。可謂卓越。此則不可以猥濫拔之。一番行査。無所不可。有新定式。雖不依例啓下。待新伯下去詳査。如有實蹟狀聞。此上言。勿爲啓下。自政院。出給新伯處。讀奏廣州前守李灌繼後事。命下該曹。讀奏高山柳枝享繼後事。命下該曹。讀奏昌平朴新福繼後事。命下該曹。讀奏光州金致灝年八十推恩事。命下該曹。讀奏西部麻浦幼學李聖佑。其父爲寧山君五代孫。年九十加資事。命書判付曰。事甚疑異。査考草記。讀奏濟州武科金潤玉。以嫡爲庶。呼冤事。命書判付曰。無論事實之如何。以嫡爲庶。足爲呼冤之端。況是絶域之人。不必下該曹。卿其詳問。具意見草記。讀奏寧海民人張東賢等。願留府使洪彦喆事。命書判付曰。無論民訴之信否。數遞可悶。催促下送無妨乎。治績。卿或聞知乎。申飭斯速下送。讀奏東部御營軍車道寬父。從軍五十年加資事。命下該曹。讀奏橫城幼學申山訟事。命下該曹。讀奏南部私奴七月金主殺獄事。命下該曹。讀奏楊州進士尹得膺山訟事。命下該曹。讀奏金川幼學李趾煥父。年八十四推恩事。命下該曹。讀奏坡州別驍士池德淸子童蒙廷良。上言奴婢事。命書判付曰。仔細詳考査處後。草記。讀奏大丘獄囚崔尙崙子哲得。鳴其父罪事。命書判付曰。審理刑判。在道伯時爲之。或有傅生之端。具意見草記。讀奏公山幼學崔鍾命祖父兄弟五人。孝友文學兼備。桂坊趙靖世陳達有奇哉之恩褒事。命書判付曰。向筵禮判。以子孫。爲祖先請褒。待道臣抄啓許施事陳達。而此事。有胄筵恩褒之語。不可循例踏下。令該曹。具意見褒旌當否。草記稟處。讀奏開城府騎兵趙得龍。其父年九十推恩事。命下該曹。讀奏康津前縣監金必澤。其父年八十推恩事。命下該曹。讀奏以永祐園三年內。以飯監兼奠禮事。命書判付曰。伊時事。無以憑考之故。雖雪意。似此效勞之人。不得收用矣。旣聞之後。豈可置之猥濫。本役聞是飯監奠禮云。令廚院。訪問草記。同役諸人姓名誰某。亦爲詳問。讀奏春川趙和鎭元陵景慕宮之役。木物不得受價事。命書判付曰。前後上言擊錚。不知爲幾次。該曹則無文券之故。不得許施。無怪其然。然陵廟役事。所重。何如。則豈可因此役。致煩呼冤之端乎。此上言。不必回啓。令戶曹。詳考文蹟。論理草記稟處。讀奏昌原民白大運疊役事。命書判付曰。俄於道中。見其狀貌。可知其切緊情願。卿旣經道伯。各別詳査處決。讀奏固城民風落松事。命書判付曰。詳査處決後。後日入侍時以稟。讀奏坡州幼學李商羽。其父年八十推恩事。命下該曹。讀奏北部前僉使尹任商子命福上言。渠母。當宁有主乳之功事。命書判付曰。給米一石。讀奏瑞山幼學柳賢國。其祖先院宇請額事。命下該曹。讀奏忠州幼學慶宜新。其父年八十推恩事。命下該曹。讀奏永宗童蒙趙英父命俊。八壯士奉祀孫。依傳敎收用事。命書判付曰。八壯士子孫中一人。須置別軍職。可謂念舊錄後之政。而向來抄啓命下之後。尙無登聞。事近於失信。今番則另加抄擇。依初下敎。俾各薦擧事。分付兵曹及軍門大將。讀奏北部李景愈父。以侍講院書吏。不得復屬事。命書判付曰。詳考決給。讀奏通禮院書員金益和山訟事。命下該曹。讀奏中部譯官金宗吉。其矣家。有六朝御筆奉安事。命書判付曰。問于其矣處。果有奉安御筆。卽令奉來以稟。奉安事實詳問。亦爲入稟。讀奏司譯院前奉事李命龜上言。投進北城方略及重修火砲式二冊。命書判付曰。大抵近來人。無論貴賤。工於謀身。此等事。定不留意致思。而此人。猶能潛究而硏精。書以識之。圖之象之。其誠。足云嘉尙。其中沿溪貯水之說。砲式釐正之說。間行城操之說。俱不可謂無據。此冊。下本營。招致命龜。更加面稽言聽。仍與諸將臣中。曾經摠帥人相議。各具意見。論理草記。如有可合窠闕。命龜山城將官啓下。俾此輩。亦知有懷無隱之意。讀奏南原邢昌得爲親旌褒事。命書判付曰。禮堂之意。雖以子孫之爲親請褒。謂之干恩。而不可輕許云。以此冊子中所載觀之。雖曰今世董生。亦非浪語。且其許多題詠文字外。多士狀牒。亦可見公議所在。恩典體重。雖不直爲許施。卿旣經道伯。且帶有司。招致昌得。詳細問知。從所見。明日登對時稟處。仍命判付。各下該司。命退。承史以次退出。